ราคาหมูและไก่ ทยอยปรับลดลงกว่าเดือนก่อนหน้า เนื่องจากปริมาณสินค้าที่เพิ่มขึ้น
นายอุดม ศรีสมทรง รองอธิบดีกรมการค้าภายใน เปิดเผยว่า ปัจจุบันราคาสินค้าบริโภคในหมวดปศุสัตว์ทยอยปรับราคาลดลงเมื่อเทียบกับเดือนก่อนหน้า โดยเฉพาะชิ้นส่วนไก่ที่ประชาชนนิยมบริโภค ได้แก่ น่องติดสะโพกและน่อง เป็นผลจากปริมาณผลผลิตไก่ที่เข้าสู่ตลาดเพิ่มขึ้นและคาดว่าแนวโน้มราคาชิ้นส่วนไก่อื่นจะค่อยๆ ทยอยลดลงในช่วงระยะต่อไป เพื่อให้สอดคล้องกับปริมาณการผลิต สำหรับราคาเนื้อสุกร สมาคมผู้เลี้ยงสุกรแห่งชาติ ยังคงตรึงราคาแนะนำสุกรมีชีวิตหน้าฟาร์มอยู่ที่ 100 บาท/กก. เพื่อไม่ให้มีผลกระทบกับประชาชนผู้บริโภค ส่วนราคาขายปลีก หมูเนื้อแดงมีแนวโน้มปรับลดลง ตามสภาวะตลาดที่ชะลอตัวจากสภาพอากาศที่ฝนตกชุกในหลายพื้นที่และคาดว่าราคามีแนวโน้มที่จะลดลงอีกในช่วงเทศกาลกินเจปลายเดือนนี้อย่างไรก็ตาม ภารกิจสำคัญของกรมการค้าภายในคือ การกำกับดูแลระบบการค้าภายในประเทศ ให้เกิดความเป็นธรรมกับทุกฝ่าย โดยหากพบเห็นว่ามีการกักตุน หรือฉวยโอกาสจำหน่ายสินค้าในราคาที่ไม่เป็นธรรม หรือไม่ปิดป้ายแสดงราคาให้ชัดเจน สามารถแจ้งได้ที่ สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ